USA: Afghanske styrker ba om luftstøtte før dødelig sykehusbombing
General John F. Campbell, øverste general i de amerikanskledede koalisjonsstyrkene i Afghanistan, kom med uttalelsen på en pressekonferanse fra Pentagon mandag. Det melder nyhetsbyrået AP. – Vi har nå fått vite at afghanske styrker den 3. oktober ba om hjelp fra amerikanske styrker, da de var under angrep. Et luftangrep ble så beordret for å eliminere trusselen fra Taliban, og flere sivile ble ved et uhell truffet, sier Campbell. Minst 22 mennesker ble drept da et amerikansk kampfly bombet området der sykehuset, som drives av Leger Uten Grenser, ligger i i Kunduz lørdag. Både helsepersonell og pasienter ble drept, og flere titall ble såret. Tidligere var det meldt at det var amerikanske styrker som ble beskutt før luftangrepet. Overlevende etter sykehusbombingen: – Det var grusomt. Pasienter brant i sengene sineCampbell kom ikke med flere detaljer, og sa at det pågår en militær etterforskning. – Dersom det ble begått feil, vil vi stå for dem, sier Campbell. Christopher Stokes, generaldirektør i Leger Uten Grenser, sa i helgen at de ikke kan stole på en amerikanskledet, militær gransking av det som skjedde. Stokes mener sannsynligheten er stor for at angrepet er en krigsforbrytelse, noe også FNs høykommissær for menneskerettigheter, Zeid Raad al-Hussein, har antydet at det kan være. – Vi krever derfor en fullstendig åpen gransking utført av en uavhengig og flernasjonal gruppe, sier Stokes.Kunduz har vært under beleiring siden den ble tatt av Taliban 28. september. Afghanske styrker har tatt tilbake alle myndighetsbygninger, men lokale tjenestemenn og innbyggere sier Taliban fortsatt har kontroll over enkelte nabolag. – Taliban gjemmer seg i siviles hus, sier talsperson Sayed Sarwar Hussaini for provinspolitiet. Han opplyser at det er igangsatt en operasjon for å fjerne opprørerne. Bakgrunn: Slik har Taliban slått tilbake i Afghanistan (VG/NTB)
Luftangrepet som drepte 22 mennesker lørdag ble utført etter at afghanske styrker ba om hjelp, sier amerikansk militærtopp.